4 vragmotors oornag met petrolbomme bestookDie vragmotor wat op die N7 in die rigting van Porterville uitgebrand het. (Foto: Twitter) Vier vragmotors is deur die loop van Maandagnag op verskeie plekke in die Wes-Kaap met klippe en petrolbomme bestook. ŉ Vragmotorbestuurder is in een van die voorvalle ernstig beseer. Kenny Africa, Wes-Kaapse verkeershoof, het vanoggend gesê ’n vragmotor is gisteraand omstreeks 21:50 op die N2 tussen Lwandle en Somerset-Wes met klippe bestook en aan die brand gesteek. Daar was ten tyde van dié voorval nie enige insittendes in die vragmotor nie en niemand is beseer nie. Omstreeks 00:30 is nog ’n vragmotor met petrolbomme bestook. Hierdie keer was dit ’n vragmotor met ’n vrag sement op die N7 in die omgewing van Moorreesburg wat deurgeloop het. Volgens Africa het twee voertuie die vragmotor van die pad af gedwing waarna dit aan die brand gesteek is. Die vragmotor het heeltemal uitgebrand. Dit is nie duidelik of iemand in dié voorval beseer is nie. Kort daarna is ŉ vragmotor op die N7 in die rigting van Porterville omstreeks 01:07 met petrolbomme bestook. Die bestuurder van die vragmotor het voor die voorval van die pad afgetrek om te slaap en het ernstige beserings opgedoen toe die vragmotor geteiken is. Die bestuurder is vir mediese behandeling na die Piketberg-hospitaal gehaas. Die vierde vragmotor is omstreeks 02:00 op die N7 by Piekenierskloofpas geteiken. Dié vragmotor, met ’n vrag hoenders, is aan die brand gesteek. Africa sê daar is ook petrol oor die bestuurder van die vragmotor uitgegooi. Die bestuurder is nie aan die brand gesteek nie en is ongedeerd. Die polisie ondersoek die onderskeie voorvalle. Happened last night on N2 at Lwandle, Strand. Truck petrol bombed. @News24 @crimewatch202 @ewnreporter @1SecondLater @Abramjee @netstartraffic @SALTruckers @SAPoliceService @ArriveAlive #ArriveAlive pic.twitter.com/Alo8aqZaB9 — BOSBEER.COM (@BOSBEER2006) September 10, 2019